Kažimír, Peter, guvernér Národnej banky Slovenska (2020-05-19):
Ďakujem, pán predsedajúci, za slovo. Prajem vám všetkým príjemný dobrý deň. Keďže vystupujem v pléne Národnej rady v tomto volebnom období prvýkrát, dovoľte mi predstaviť sa vám všetkým, ktorým sa vám podarilo prvýkrát zasadnúť do poslaneckých lavíc. Ale dovoľte mi takisto srdečne pozdraviť všetkých tých služobne starších, ktorí zaznamenali opäť úspech a vrátili sa sem do pléna Národnej rady. Verte, že vôbec pre mňa nie je teraz jednoduché po téme, ktorú, ktorou ste sa hodiny a hodiny zaoberali, mám na mysli tému života zdravotne postihnutých, ktorej sa dotkla, samozrejme, správa komisárky pre osoby so zdravotným postihnutím, lebo to je téma, ktorá sa dotkne každého človeka a je plnohodnotná z pohľadu pochopenia ľudí a občanov. Ja teraz prichádzam so správou o výsledku hospodárenia Národnej banky Slovenska za minulý rok, ktorá je plná čísel. A tak ako Národná banka Slovenska, tak ako Európska centrálna banka sa pasuje s problémom pochopenia, čo vlastne centrálne banky v Eurosystéme a v Európe alebo vôbec vo svete robia. Ja vás chcem len ubezpečiť, že to, čomu sa centrálne banky venujú predovšetkým v Eurosystéme a predovšetkým cez účasť napríklad aj Národnej banky Slovenska na formovaní a nastavení monetárnej politiky v eurozóne, ktorá sa z hľadiska nastavenia základných parametrov ekonomického života dotýka naozaj každého; nie každý tomu verí, že to je tak, ale v podstate z hľadiska, z hľadiska základného fungovania ekonomiky to tak naozaj je a dokonca sa to týka napríklad aj ľudí so zdravotným postihnutím. Dovoľte mi teda predložiť vám Správu o výsledku hospodárenia Národnej banky Slovenskej za rok 2019. Robím tak na základe zákona. Národná banka Slovenska sa v minulom roku aktívne podieľala na výkone jednotnej menovej politiky, ktorú pre eurozónu určuje a nastavuje Európska centrálna banka. Základná úroková sadzba pre refinančné operácie v rámci 19 krajín používajúcich euro bola ku koncu minulého roka na úrovni nula percent, pričom depozitná sadzba zostala na úrovni negatívnych mínus 0,5 percenta. Uvoľnenie nastavenia menovej politiky bolo a stále zostáva potrebné pre dosiahnutie inflačného cieľa blízko alebo o niečo menej než sú dve percentá. A to je v súlade s mandátom Európskej centrálnej banky. Zároveň to napomáhalo postupnému oživovaniu ekonomického rastu a tvorbe pracovných miest v Európe. V rámci nášho balíka opatrení sme v priebehu minulého roka uskutočnili aj nákupy štátnych dlhopisov do tzv. portfólia PSPP alebo, ak chcete, Public Sector Purchase Programme s medziročným nárastom o 542 mil. eur. Z týchto minuloročných nákupov sme do štátneho rozpočtu Slovenskej republiky odviedli vo forme zrážkovej dane 35 mil. eur, čo je o 6 mil. eur viac, ako tomu bolo v roku 2018. Za minulý rok sme vykázali zisk vo výške 212 mil. eur, čo predstavuje medziročný nárast o približne 23 % alebo, ak chcete v absolútnom vyjadrení, o 40 mil. eur. Z celkového medziročného nárastu zisku tvorilo 30 mil. konzervatívne nastavenie investičného portfólia, čo znížilo potrebu navyšovať v Národnej banke Slovenska rezervy. Sedem miliónov je navýšenie obchodovania s investičnými rezervami, z toho výnosy z obchodovania so zlatom sa navýšili o 0,5 mil. euro. Dva milióny priniesli zvýšenie operácie s klientami a cirka 2 mil. vyššie výnosy z menovopolitických operácií. Hlavným zdrojom zisku Národnej banky Slovenska boli finančné operácie, z ktorých bol v roku 2019 dosiahnutý celkový zisk 284 mil. eur oproti roku 2018, v čísle 244 mil. eur. Najväčší podiel na tomto výsledku mal zisk z výkonu menovej politiky, ktorý reprezentuje suma 163 mil. eur, a zisk z operácií s klientami, 87 mil. eur. Z prerozdelenia menového príjmu Eurosystému v roku 2019 banka prijala 91 mil. eur a podiel na zisku Európskej centrálnej banky bol 21 mil. eur. Čisté náklady na zabezpečenie prevádzky banky rástli medziročne o 2 % na úroveň 67 mil. eur s tým, že ku koncu minulého roku pracovalo vo všetkých organizačných útvaroch Národnej banky Slovenska v Bratislave, ale aj v expozitúrach po celom Slovensku 1 109 zamestnancov, čo je o jedného menej ako v roku 2018. Národná banka Slovenska zároveň vykonáva dohľad nad finančným trhom v rámci jednotného mechanizmu dohľadu v Eurosystéme a tu úzko spolupracuje s Európskou centrálnou bankou, národnými centrálnymi bankami a zapája sa do spoločných dohľadov nad bankami v Eurosystéme. Odborne a organizačne zabezpečuje pôsobnosť a právomoci Rady pre riešenie krízových situácií a vykonáva ochranu spotrebiteľa na finančnom trhu. NBS pokrýva svoju prevádzku výlučne, výlučne z vlastných zdrojov. Nie je financovaná zo štátneho rozpočtu ani z rozpočtov verejnej správy. Banka dôsledne uplatňuje vnútorné postupy riadenia a kontroly na zabezpečenie hospodárneho vynakladania finančných prostriedkov. V zmysle platnej legislatívy sa vytvorený zisk používa na úhradu straty z minulých rokov, prípadne na prídely do rezervného fondu a ďalších fondov vytváraného zo zisku. Banka nemôže odvádzať prípadné voľné zdroje pri rozdeľovaní zisku do štátneho rozpočtu. Prečo? Pretože má záporné vlastné imanie. V zmysle zákona banková rada rozhodla, že zisk za rok 2019 sa v plnej výške 212 mil. eur použije na zníženie strát z minulých rokov. Kumulovaná strata z minulých rokov tvorí najväčší podiel na zápornom vlastnom imaní, ktoré bolo ku koncu, k ultimu minulého roka v objeme 2 mld. 276 mil. eur. Národná banka Slovenska odhaduje, že svoje negatívne základné imanie takýmto spôsobom, to znamená použitím zisku na umorovanie strát z minulých období, umorí v rokoch 2039 až 2040. Tu by som vás len chcel upozorniť na to, že pri prechode na euro 1. 1. v roku 2009 bolo záporné vlastné imanie našej centrálnej banky skoro 5 mld. eur, presne 4 mld. 727 mil. eur. No a aktuálny stav znamená zlepšenie o 2,5 mld., to znamená postupným umorovaním tejto straty z vygenerovaného zisku. Súčasťou vlastného imania je aj všeobecná rezerva na finančné riziká. Rezerva je každoročne prehodnocovaná a o jej výške rozhoduje Banková rada Národnej banky Slovenska V súlade s rozhodnutím bankovej rady zo dňa 28. januára roku 2020 bola všeobecná rezerva na finančné riziká ponechaná na úrovni 660 mil. eur. Všeobecná rezerva na finančné riziká sa tvorí za účelom eliminovať neistotu vývoja na finančných trhoch a zabezpečiť sa voči kurzovému, úrokovému a úverovému riziku a rizikám vyplývajúcim z pohybu cien zlata. Predkladaný materiál obsahuje aj auditovanú účtovnú závierku a v prípade centrálnej banky musí byť nezávislý expertný audítor odporúčaný Radou guvernérov Európskej centrálnej banka a schválený Radou Európskej únie. Audit bol vykonaný spoločnosťou Deloitte Audit, s. r. o., v súlade s medzinárodnými autorskými štandardmi a audítor vydal k účtovnej závierke NBS správu s nepodmieneným názorom, to znamená, že vyjadril názor, že účtovná závierka poskytuje pravdivý a verný obraz finančnej situácie banky k 31. decembru 2019. Vážené panie poslankyne a páni poslanci, dovoľujem si vám navrhnúť na základe predloženého materiálu, môjho stručného zhodnotenia výsledkov Národnej banky Slovenska za minulý rok, na základe priloženej textovej správy a správy nezávislého audítora, aby Národná rada Slovenskej republiky zobrala na vedomie výsledky hospodárenia Národnej banky Slovenska za rok 2019 tak, ako sú obsiahnuté v predloženom materiáli. Ďakujem vám za pozornosť. Ďakujem.